POZIV

**na sudjelovanje u savjetovanju s javnošću**

**o**

**organizaciji i radu mrtvozorničke službe na području Zadarske županije**

Člankom 237. Zakona o zdravstvenoj zaštiti („Narodne novine“ broj 100/18, 125/19, 147/20), propisano je da ministar pravilnikom propisuje način pregleda umrlih te utvrđivanje vremena i uzroka smrti, a člankom 5. Pravilnik o načinu pregleda umrlih te utvrđivanju vremena i uzroka smrti („Narodne novine“ broj 46/11, 6/13, 63/14, 100/18), utvrđene su obveze i zadaće nadležnih tijela jedinica područne (regionalne) samouprave.

Sukladno tim odredbama predstavničko tijelo jedinica područne (regionalne) samouprave:

- utvrđuje potreban broj mrtvozornika za područje jedne ili više općina odnosno grada, kao i uže područje na kojem će svaki od njih obavljati pregled umrlih, vodeći računa o broju stanovnika i o udaljenosti pojedinih naselja, kao i o potrebi stalne prisutnosti barem jednog mrtvozornika na pojedinom području,

- imenuje povjerenstvo za nadzor nad radom mrtvozornika,

- vodi evidenciju mrtvozornika na području jedinice područne (regionalne) samouprave,

- osigurava naknadu za obavljanje pregleda umrlih osoba te za putne troškove mrtvozornika koji se isplaćuju iz proračuna jedinice područne (regionalne) samouprave,

- osigurava izdavanje iskaznica imenovanim mrtvozornicima na obrascu koji je sastavni dio Pravilnika,

- osigurava dovoljan broj obrazaca potvrde o smrti, dozvola za ukop/kremiranje i očevidnika o obavljenim pregledima umrlih osoba,

- osigurava dovoljan broj popratnica za prijevoz i obdukciju,

- pohranjuje ovjerene očevidnike o obavljenim pregledima umrlih osoba

- te osigurava sredstva za organizaciju i rad mrtvozorničke službe.

Obveze nadležnih i upravnih tijela Zadarske županije u organizaciji mrtvozorničke službe utvrđene su sljedećim aktima:

1. Odlukom o mrtvozorstvu na području Zadarske županije (“Službeni glasnik Zadarske županije” broj 8/04).

2. Odlukom o osnivanju i imenovanju članova Povjerenstva za nadzor nad radom mrtvozornika (“Službeni glasnik Zadarske županije” broj 19/14)

3. Odlukom o davanju ovlaštenja imenovanim mrtvozornicima Zadarske županije (“Službeni glasnik Zadarske županije” broj 4/15).

Za provođenje ovih Odluka u proračunu UO za zdravstvo za 2022. godinu na aktivnosti A 2501-007 osigurano je 510.000,00 kuna.

Prema Izvješću Povjerenstva za nadzor nad radom mrtvozornika za 2021. godinu (KLASA: 543-05/22-01/2, URBROJ: 2198-02-22-14), koje je svojim Zaključkom („Službeni glasnik Zadarske županije” broj 10/22) prihvatila Županijska skupština, djelatnost mrtvozorenja obavljalo je 26 mrtvozornika od kojih 23 doktora medicine i 3 medicinske sestre/tehničara koji su u 2021. godini obavili 1158 pregleda umrlih osoba izvan zdravstvenih ustanova te su po nalozima imenovanih mrtvozornika obavljene 22 obdukcije.

Namjera donošenja ove Odluke je utvrditi obveze nadležnih i upravnih tijela jednim općim aktom kojim će se urediti organizacija i rad mrtvozorničke službe na području Zadarske županije. Akt se sastoji od pet cjelina i 14 članaka: Uvodne odredbe (članak 1. i 2.), Područja mrtvozorenja i broj mrtvozornika (članci 3.-5.), Provedba nadzora nad radom mrtvozornika (članci 6. - 8.), Troškovi rada i organizacije mrtvozorničke službe (članci 9. - 11.) te Prijelazne i završne odredbe (članci 12.-14.).

U članku 1.određuje se sadržaj Odluke o organizaciji mrtvozorničke službe te se navodi kako će se predmetnom odlukom odrediti područje mrtvozorenja i potreban broj mrtvozornika, urediti način rada Povjerenstva za provedbu nadzora nad radom mrtvozornika te utvrditi financijska sredstva za organizaciju i rad mrtvozorničke službe.

Člankom 2. određeno je tko može obavljati mrtvozorničku službu te se navodi da je mrtvozornik doktor medicine, a iznimno i drugi osposobljeni zdravstveni radnik zaposlen na području Zadarske županije. Naime, mrtvozorničku službu obavljaju doktori medicine te iznimno prvostupnici sestrinstva i medicinske sestre i tehničari zaposleni u zdravstvenim ustanovama (17 mrtvozornika) ili u privatnim ordinacijama primarne zdravstvene zaštite (9 mrtvozornika) na području Zadarske županije.

U člancima 3.-5.utvrđuje se područje mrtvozorenja i potreban broj mrtvozornika, sve sukladno članku 1. stavak 1. Pravilnika vodeći računa o broju stanovnika i o udaljenosti pojedinih naselja, kao i o potrebi stalne prisutnosti barem jednog mrtvozornika na pojedinom području.

Tako se člankom 3. predlaže utvrđivanje sedam područja mrtvozorenja na kojima bi, s obzirom na broj stanovnika, službu obavljalo minimalno 34 mrtvozornika: Zadar/ Nin – minimalno šesnaest mrtvozornika, Obrovac- minimalno četiri mrtvozornika, Biograd na Moru- minimalno četiri mrtvozornika, Benkovac-minimalno tri mrtvozornika, Ugljan-Pašman- minimalno tri mrtvozornika Pag- minimalno dva mrtvozornika, Dugi otok- minimalno dva mrtvozornika. (Tablica 1.)

|  |  |  |  |
| --- | --- | --- | --- |
| Tablica 1. Zadarska županija- područja mrtvozorenja, broj stanovnika i minimalni bbroj mrtvozornika u 2022. godini | | | |
| **PODRUČJA** | **JLS/naselja** | **Broj stanovnika 2021. godine** | **Minimalni broj mrtvozornika** |
| **Zadar - Nin** | **Zadar** | 70.829 | 16 |
| **Nin** | 2.714 |
| **Privlaka** | 2.126 |
| **Vrsi** | 2.030 |
| **Vir** | 3.100 |
| **Ražanac** | 2.771 |
| **Bibinje** | 3.967 |
| **Galovac** | 1.267 |
| **Zemunik Donji** | 2.167 |
| **Poličnik** | 4.697 |
| **Škabrnja** | 1.674 |
| **Sukošan** | 4.667 |
|  |  |  |
|  | **UKUPNO** | **102.009** |  |
| **Obrovac** | **Obrovac** | 3.608 | 4 |
| **Jasenice** | 1.322 |
| **Posedarje** | 3.431 |
| **Novigrad** | 2.171 |
| **Gračac** | 3.229 |
| **Starigrad** | 1.697 |
|  | **UKUPNO** | **15.458** |  |
| **Biograd na Moru** | **Biograd** | 5.598 | 4 |
| **Pakoštane** | 4.125 |
| **Sv. Filip i Jakov** | 4.456 |
|  | **UKUPNO** | **14.179** |  |
| **Benkovac** | **Benkovac** | 9.728 | 3 |
| **Lišane Ostrovičke** | 596 |
| **Polača** | 1.386 |
| **Stankovci** | 1.827 |
|  | **UKUPNO** | 13.537 |  |
| **Ugljan- Pašman** | **Pašman** | 2.144 | 3 |
| **Tkon** | 749 |
| **Preko** | 3.577 |
| **Kukljica** | 645 |
| **Kali** | 1.591 |
|  | **UKUPNO** | 8.706 |  |
| **Pag** | **Pag** | 3.187 | 2 |
| **Kolan** | 812 |
| **Povljana** | 680 |
|  | **UKUPNO** | **4.679** |  |
| **Dugi otok** | **Sali** | 1.772 | 2 |
|  | **UKUPNO** | 1.772 |  |
|  | **SVEUKUPNO** | **160.340** | **34** |

Svako područje obuhvaća nekoliko jedinica lokalne samouprave (osim Dugog otoka koji je zasebno područje s jednom jedinicom lokalne samouprave), a člankom 4. Odluke određuje se da slučaju spriječenosti pojedinih mrtvozornika za obavljanje pregleda umrlih osoba na području za koje su imenovani, preglede umrlih osoba te utvrđivanje vremena i uzroka smrti osoba umrlih izvan zdravstvene ustanove može izvršiti i mrtvozornik imenovan za drugo područje. Člankom 5. Odluke utvrđuju se da upravno tijelo Zadarske županije nadležno za obavljanje stručnih i upravnih poslova u području sustava zdravstvene zaštite vodi evidenciju mrtvozornika, osigurava izdavanje iskaznica imenovanim mrtvozornicima, dovoljan broj obrazaca potvrde o smrti, dozvola za ukop/kremiranje i očevidnika o obavljenim pregledima umrlih osoba, dovoljan broj popratnica za prijevoz i obdukciju te pohranjuje očevidnike o obavljenim pregledima umrlih osoba.

Člankom 6. određen je sastav Povjerenstva koje mora imati najmanje 4 člana i to predstavnika iz redova imenovanih mrtvozornika, predstavnika iz redova doktora medicine specijalista sudske medicine i/ili doktora medicine specijalista patološke anatomije, predstavnika tijela jedinice područne (regionalne) samouprave.

Člankom 7. specificirane su zadaće Povjerenstva koje, sukladno članku 7. Pravilnika o načinu pregleda umrlih te utvrđivanja vremena i uzroka smrti, u nadzoru nad radom mrtvozornika: ovjerava evidenciju mrtvozornika, pregledava i ovjerava očevidnike o obavljenim pregledima umrlih sukladno posebnom propisu, razmatra primjedbe mrtvozornika vezane za obavljanje mrtvozorničke službe na pojedinom području te po potrebi obavješćuje nadležno ministarstvo o primjedbama mrtvozornika predlaže mjere za unaprjeđenje mrtvozorničke službe i o predloženim mjerama obavješćuje Ministarstvo, nadzire provedbu propisa koji reguliraju način pregleda umrlih i utvrđivanja vremena i uzroka smrti, izrađuje godišnje izvješće o obavljenim obdukcijama i radu mrtvozorničke službe te posebnim Pravilnikom detaljnije utvrđuje organizaciju i način rada mrtvozorničke službe te obavljanje obdukcija.

Člankom 8. utvrđena je obveza Povjerenstva da godišnje izvješće o obavljenim obdukcijama i radu mrtvozorničke službe dostavlja Ministarstvu, Hrvatskom zavodu za javno zdravstvo i Županijskoj skupštini Zadarske županije najkasnije do 28. veljače tekuće godine za prethodnu godinu.

Člancima 9.-11. Odluke utvrđena je struktura troškova organizacije i rada mrtvozorničke službe i sredstva potrebna za organizaciju rada mrtvozorničke službe. Troškovi obuhvaćaju:

1) naknadu za obavljanje pregleda umrle osobe izvan zdravstvene ustanove u iznosu od 300 kuna /39,81 eura neto u vremenu od 6.00- 22.00 sati, odnosno 400,00 kuna/53,08 eura u vremenu od 22.00-6.00 sati po obavljenom pregledu umrle osobe,

2) naknadu za korištenje privatnog automobila u službene svrhe od mjesta stanovanja do mjesta mrtvozorenja po prijeđenom kilometru u skladu s posebnim propisima,

3) naknadu troškova provođenja postupka obdukcije i izrade izvješća o provedenoj obdukciji u iznosu od 4.000,00 kuna/530,89 RUR uvećanom za potrebne kemijsko-toksikološke analize sukladno posebnom ugovoru zaključenom s ovlaštenom zdravstvenom ustanovom.

4) naknada za rad Povjerenstva za nadzor nad radom mrtvozornika, osim za predstavnika Zadarske županije za kojeg se ne isplaćuje naknada, u iznosu od 200,00 kuna/26,54 eura po članu i održanoj sjednici.

Prijelaznim i završim odredbama utvrđeno je da imenovani mrtvozornici na dan stupanja na snagu ove Odluke nastavljaju provoditi postupke utvrđivanja pregleda umrlih te utvrđivanja vremena i uzroka smrti prema važećim propisima, a do njihova razrješenja (članak 12.), utvrđeni su akti kojim prestaje važenje (članak 13.) te dan stupanja na snagu ove odluke (članak 14.)

Ciljevi koji se žele postići savjetovanjem s javnošću su upoznavanje zainteresiranih korisnika o organizaciji i radu mrtvozorničke službe na području Zadarske županije.

Sukladno članku 11. Zakona o pravu na pristup informacijama ("Narodne novine" broj 25/13, 85/15 i 69/22) provodi se postupak savjetovanja sa zainteresiranom javnošću. Postupak savjetovanja provest će se sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09), stavljanjem Programa na službene web stranice Zadarske županije s mogućnošću sudionika da elektroničkom poštom ili u pisanom obliku dostave svoje komentare, primjedbe i prijedloge prema na stranicama raspoloživom obrascu.

Postupak savjetovanja provest će se u razdoblju od 11. listopada 2022. godine do dana 11. studenoga 2022. godine.

Organizator i nositelj postupka savjetovanja je Upravni odjel za zdravstvo.

Pozivamo vas na sudjelovanje u postupku Savjetovanja, za koju potrebu Vam je na raspolaganju:

- Nacrt prijedloga odluke o organizaciji i radu mrtvozorničke službe na području Zadarske županije

i

- Obrazac za dostavu prijedloga.